b'\n_START_ARTICLE_\nFinan\xc4\x8dna pismenost\n_START_PARAGRAPH_\nFinan\xc4\x8dna pismenost je vrsta pismenosti, ki predstavlja sposobnost uspe\xc5\xa1nega ravnanja z denarjem. To vklju\xc4\x8duje razumevanje pomena in delovanja denarja, sposobnost izbiranja racionalnih investicij ter iskanja virov prihodka. Nekateri avtorji jo definirajo kot\xc2\xa0\xc2\xbbsposobnost branja, analiziranja, upravljanja in komuniciranja o osebnih finan\xc4\x8dnih pogojih, kateri vplivajo na materialno blagostanje. Vklju\xc4\x8duje tudi sposobnost sprejemanja finan\xc4\x8dnih odlo\xc4\x8ditev, razpravljanja o denarju in finan\xc4\x8dnih temah brez nelagodja (ali kljub temu), na\xc4\x8drtovanja za prihodnost in kompetentnega odzivanja na \xc5\xbeivljenjske dogodke, ki zaznamujejo vsakodnevne finan\xc4\x8dne odlo\xc4\x8ditve, vklju\xc4\x8dujo\xc4\x8d dogodke v gospodarstvu na splo\xc5\xa1no\xc2\xab.\n_START_SECTION_\nOsebni ste\xc4\x8daj\n_START_PARAGRAPH_\nOsebni ste\xc4\x8daj je posledica prezadol\xc5\xbeenosti, katere vzrok je finan\xc4\x8dna nepismenost. Osebni ste\xc4\x8daj omogo\xc4\x8da razbremenitev dol\xc5\xbenika, ki ne opravlja nobene pridobitvene dejavnosti. Je prilagojena oblika klasi\xc4\x8dnega ste\xc4\x8dajnega postopka, zna\xc4\x8dilnega za podjetja, ki zaidejo v finan\xc4\x8dne te\xc5\xbeave.\n_START_SECTION_\nFinan\xc4\x8dno izobra\xc5\xbeevanje\n_START_PARAGRAPH_\nFinan\xc4\x8dno izobra\xc5\xbeevanje je proces kjer uporabnik izbolj\xc5\xa1a svoje znanje in razumevanje na podro\xc4\x8dju finan\xc4\x8dnega managementa. Uporabniku pomaga bolje razumeti zahteve, pogoje in nevarnosti trga. Posameznika usposobi za prepoznavanje dobrih in slabih nalo\xc5\xbeb na podlagi podanih informacij, kot tudi za iskanje strokovne pomo\xc4\x8di na tem podro\xc4\x8dju._NEWLINE_Finan\xc4\x8dno izobra\xc5\xbeevanje se je razvilo na podlagi mnogih raziskav finan\xc4\x8dne pismenosti po svetu. Te raziskave so pokazale, da ima velika ve\xc4\x8dina oseb te\xc5\xbeave s splo\xc5\xa1no finan\xc4\x8dno pismenostjo.\n_START_SECTION_\nFinan\xc4\x8dna pismenost v Sloveniji in Evropi\n_START_PARAGRAPH_\nV Sloveniji temeljite raziskave o finan\xc4\x8dni pismenosti poleg PISE \xc5\xa1e ni bilo. Edina raziskava, ki se je posvetila finan\xc4\x8dni pismenosti je opravila spletna stran mojepremo\xc5\xbeenje.com. Na podlagi te raziskave so ugotovili, da sta finan\xc4\x8dno pismena le 2% anketiranih, 39% anketiranih je delno finan\xc4\x8dno pismenih, nepismenih pa je skoraj 59% anketiranih. Primerjalna raziskava Evropske komisije je pokazala, da je Slovenija poleg Bolgarije, Latvije in Romunije edina, ki nima programov za finan\xc4\x8dno opismenjevanje._NEWLINE_V Evropi aktivno sprejemajo na\xc4\x8drte za pou\xc4\x8devanje finan\xc4\x8dne pismenosti. V izobra\xc5\xbeevanje \xc5\xbeelijo vklju\xc4\x8diti tudi najmlaj\xc5\xa1e prebivalce. V Sloveniji je raven finan\xc4\x8dne pismenosti nizka. Ravnanja z denarjem se u\xc4\x8denci u\xc4\x8dijo zgolj pri spoznavanju okolja v retjem razredu in gospodinjstvu v petem razredu. V tretjem razredu se u\xc4\x8denci nau\xc4\x8dijo osnovne vrednosti denarja, v petem razredu pa u\xc4\x8denci spoznajo oblike in osnovne funkcije denarja, razli\xc4\x8dne na\xc4\x8dine pla\xc4\x8devanja ter pomen in izdelavo finan\xc4\x8dnega na\xc4\x8drta. Omenjeni cilji so le napotki za pou\xc4\x8devanje, katerih pa ne izvajajo povsod. Samo finan\xc4\x8dno opismenovanje v u\xc4\x8dnih na\xc4\x8drtih ni omenjeno, saj je pojem razmeroma nov\n_START_SECTION_\nSodobne raziskave\n_START_PARAGRAPH_\nPISA (Programme for International Student Assessment) je program ki poteka pod okriljem Organizacije za gospodarsko sodelovanje in razvoj. PISA zbira kognitivne in druge podatke o 15-letnikih v \xc5\xa1tevilnih dr\xc5\xbeavah in gospodarstvih. Tako lahko ponudi bogat nabor primerljivih podatkov, ki jih lahko uporabijo oblikovalci politike in druge interesne skupine, da se lahko odlo\xc4\x8dijo na podlagi zanesljivih podatkov. Mednarodno primerljivi podatki o finan\xc4\x8dni pismenosti lahko odgovorijo na vpra\xc5\xa1anji, kot sta\xc2\xa0\xc2\xbbKako so mladostniki pripravljeni na nove finan\xc4\x8dne sisteme, ki postajajo globalni in vse bolj kompleksni?\xc2\xab\xc2\xa0in\xc2\xa0\xc2\xbbIz katere dr\xc5\xbeave prihajajo dijaki, ki so najbolj\xc5\xa1i na podro\xc4\x8dju finan\xc4\x8dne pismenosti?\xc2\xab\xc2\xa0Leta 2012 so v potek preverjanja dodali tudi finan\xc4\x8dno pismenost. PISA ne preverja zgolj finan\xc4\x8dne pismenosti ki se jo u\xc4\x8dimo v \xc5\xa1olah, temve\xc4\x8d tudi pripravljenost mladih na \xc5\xbeivljenje zunaj obveznga \xc5\xa1olanja, predvsem pa njihovo sposobnost uporabe znanja in ve\xc5\xa1\xc4\x8din na podro\xc4\x8dju financ. Po opredelitvi v raziskavi PISA 2012 je finan\xc4\x8dna pismenost posameznikovo poznavanje in razumevanje finan\xc4\x8dnih pojmov in tveganj, vklju\xc4\x8duje pa tudi ve\xc5\xa1\xc4\x8dine, motivacijo in samozavest, da uporabi to poznavanje in razumevanje pri sprejemanju u\xc4\x8dinkovitih odlo\xc4\x8ditev v razli\xc4\x8dnih finan\xc4\x8dnih kontekstih, da izbolj\xc5\xa1a finan\xc4\x8dne stanje posameznikov in dru\xc5\xbebe in da lahko sodeluje v ekonomskih odlo\xc4\x8ditvah. Vsebinska podro\xc4\x8dja preverjanja so bila denar in transakcije, na\xc4\x8drtovanje in upravljanje financ, tveganje in dobi\xc4\x8dek ter finan\xc4\x8dni zemljevid. Leta 2012 je v raziskavi sodelovalo 1312 slovenskih 15-letnikov._NEWLINE_Primer naloge na testu finan\xc4\x8dne pismenosti: Na sliki je pet jabolk, zraven njih pa stoji velik zaboj jabolk. Pod sliko petih jabolk pi\xc5\xa1e:\xc2\xa0\xc2\xbb2,75 zeda za kilogram\xc2\xab, pod sliko zaboja pa pi\xc5\xa1e:\xc2\xa0\xc2\xbb22 zedov za 10-kilogramski zaboj\xc2\xab. Sledi pa trditev:\xc2\xa0\xc2\xbbpri zaboju paradi\xc5\xbenikov dobi\xc5\xa1 ve\xc4\x8d za svoj denar kot pri posameznih paradi\xc5\xbenikih\xc2\xab. U\xc4\x8denec mora navesti razlog, ki podpira to trditev. Druge naloge vklju\xc4\x8dujejo podro\xc4\x8dja, kot so zavarovanje motornega kolesa, na\xc4\x8drtovanje izdatkov, kraja ban\xc4\x8dnih podatkov, branje pla\xc4\x8dilne liste, branje grafov rasti delnic, nakupovanje na tr\xc5\xbenici, na\xc4\x8drtovanje izdatkov za potovanje, naro\xc4\x8danje nove ban\xc4\x8dne kartice,... _NEWLINE_Slovenski 15-letniki so pri finan\xc4\x8dni pismenosti dosegli podpovpre\xc4\x8dne rezultate (485 to\xc4\x8dk od povpre\xc4\x8dno 500 to\xc4\x8dk). Obenem pa je 90\xc2\xa0% slovenskih 15-letnikov odgovorilo, da \xc5\xbee imajo ban\xc4\x8dni ra\xc4\x8dun, kar je najvi\xc5\xa1ji odstotek med vsemi 18 vklju\xc4\x8denimi dr\xc5\xbeavami._NEWLINE_Moderne raziskave se usmerjajo predvsem na podro\xc4\x8dje mladih ter na podro\xc4\x8dje odraslih pred upokojitvjo. Raziskujejo razloge za mladostni\xc5\xa1ke nakupovalne vzorce in njihove var\xc4\x8devalne navade. V populaciji odraslih pred upokojitvjo raziskujejo zakaj ima veliko gospodinjstev pred upokojitvjo malo ali ni\xc4\x8d prihrankov.'